SAN ANTONIO. Zámorský basketbalový klub San Antonio Spurs získal do svojich služieb hviezdneho Paua Gasola.
Spurs sa po uplynulej sezóne rozlúčili po 19 rokoch so svojou ikonou Timom Duncanom. Skúsený španielsky center by mal byť novým lídrom tímu, ktorý ašpiruje na zisk titulu.
Tridsaťšesťročný Gasol už dvakrát vyhral profiligu a šesťkrát sa predstavil v Zápase hviezd. Je jeden zo šiestich hráčov histórie, ktorí v kariére prekonali hranicu 19.000 bodov, 10.000 doskokov, 3000 asistencií a 1500 blokov.
Okrem neho sa to podarilo len Kareemovi Abdulovi-Jabbarovi, Hakeemovi Olajuwonovi, Shaquilleovi O'Nealovi, Kevinovi Garnettovi a práve Duncanovi, ktorý ukončil kariéru začiatkom týždňa.
Spurs nezverejnili podmienky zmluvy, no podľa informácií agentúry AP zarobí Gasol za dva roky viac ako 30 miliónov amerických dolárov.
Gasol strávil posledné dve sezóny v Chicagu, kde mal priemer 16,5 bodu, 11 doskokov a 4,1 asistencie na zápas.
O jeho služby sa zaujímali aj Portland, Minnesota a Toronto. Timberwolves mu ponúkli dvojročný kontrakt na 36 miliónov, no Gasol chcel hrať v tíme, ktorý bude mať šancu na titul.
Celkovo odohral v NBA vyše 1055 zápasov s priemerom 18,2 bodu, 9,5 doskoku, 3,3 asistencie a 1,68 bloku na duel. V 115 stretnutiach play off má bilanciu 16,9 bodu, 9,6 doskoku a 3,4 asistencie na zápas. Španielsku pomohol k strieborným medailám na OH 2008 a 2012.